في البدية ديال كورونا والحجر الصحي، وفاش بداو رجال السلطة والقياد ورجال الأمن بجميع اصنافهم كيدورو في الشوارع وكيشرفو على تطبيق الحجر الصحي، وفاش بانت القايدة حورية والقايد المراكشي مول البكية وقياد آخرين تشهرو وتعرفو لمجهوداتهم الكبيرة لي دار ولتضحياتهم، راه جنب كل واحد فيهم كان صحفي كيصور وخدام معاهم في التيران، وكون ماهاد الصحفيين مكانتش توصل للمواطن التضحيات والبطولات وكذلك التجاوزات ديال رجال السلطة، ومكانوش المغاربة غادي يكونوا مطلعين على أحوال البلاد دار دار زنقة زنقة ، سواء من ناحية نقل المعلومة ونشرها، أو من ناحية تغطية الحدث أولا بأول الشيئ لي خلا المغاربة يتبعو هاديك الحملة ديال فرض الحجر الصحي، ويعرفو شنو واقع فكاع مدن المغرب. الصحافة بحالها بحال كاع المهن لي كانو في الصف الأول في مواجهة كورونا قدمات تضحيات كبيرة وشهداء، وتعاداو صحفيين بكورونا أثناء تغطيتهم المباشرة لأحداث الحجر الصحي، وفي اللخر الدولة ماعتابراتهمش من الصف الأول وماستافدوش من الجرعات الأولى من اللقاح كيف كان خاص يستافدو في الواقع، حيت راه من نهار بدات كورونا وهوما في تيران ودارو خدمة كبيرة بزاف خصوصا أيام الحجر الصحي، وحاولو يوعيو الناس ويفهموهم خطورة هاد الفيروس( النتيجة مكانتش كيف خاص ولكن المهم هو المحاولة، بالإظافة إلى أن حالات إنسانية كثيرة كانو في ظروف مأساوية ، هادي أرملة بوادها جرى عليها مول الدار، هادو عمال شدو الطريق من شمال المغرب لجنوبه أو العكس على رجليهم أو بالبيكالات، والصحافة هوما لي وراونا هاد الناس وعرفناهم، ووراونا حالات إنسانية كانو بحاجة لمساعدة عاجلة وتدخلو الجواد من بعد ماشافو الفيديو وحلو الموشكيل. كيف مكانت الصحافة جنب القياد والمخازنية ورجال الأمن في بداية الجايحة، كان خاصها تكون جنبهم حتى في بداية الإستفادة من لقاح كورونا، هاد الإقصاء غير مفسر الصراحة، مادام أن المغاربة والعالم شاف أن الصحفيين والصحافيات كانو جنب الى جنب مع الرجال السلطة أثناء تطبيقهم للحجر الصحي، كانو ولازالو كل نهار كيخوضو مغامرة التعرض للإصباة بكورونا من أجل إيصال الخبر ومشتقاته للمغاربة، وفي اللخر يتم إستثنائهم من أنهم يكونو من اللولين لي يستافدو من اللقاح، كأن تصوير فتيحة روتيني اليومي من بعد ماسلخها راجلها ماكيستحقش لوحده جرعة مضوبلة من لقاح كورونا. 
كيف مكانت الصحافة جنب القياد والمخازنية ورجال الأمن في بداية الجايحة، كان خاصها تكون جنبهم حتى في بداية الإستفادة من لقاح كورونا، هاد الإقصاء غير مفسر الصراحة